น้ำอ่างเก็บน้ำห้วยเสนง จังหวัดสุรินทร์ ใกล้ล้นสปิลเวย์
ที่บริเวณสันอ่างเก็บน้ำห้วยเสนง จุดสปิลเวย์ โครงการชลประทานสุรินทร์ ตำบลเฉนียง  อำเภอเมืองสุรินทร์ จังหวัดสุรินทร์ ประชาชนชาวสุรินทร์บางส่วน เดินทางไปเล่นน้ำและถ่ายภาพเซลฟี่ อย่างสนุกสนาน ท่ามกลางบรรยากาศน้ำห้วยเสนงเริ่มไหลผ่านสปริลเวย์ในบางจุด ซึ่งใกล้จะล้น ผลพวงของพายุโซนร้อน “เตี้ยนหมู่” ที่เคลื่อนตัวเข้าปกคลุมภาตตะวันออกเฉียงเหนือ  ทำให้มีฝนตกหนักต่อเนื่อง ส่งผลให้มวลน้ำจำนวนมากไหลเข้าอ่างเก็บน้ำห้วยเสนง จนปริมาณน้ำเกินความจุอ่าง อ่างเก็บน้ำห้วยเสนง เป็นอ่างเก็บน้ำดิบที่ใช้ผลิตน้ำประปาหล่อเลี้ยงชาวอำเภอเมืองสุรินทร์  และยังเป็นจุดเช็คอินท่องเที่ยวที่สวยงามอีกแห่งของจังหวัดสุรินทร์ เคยเกิดวิกฤติภัยแล้งเมื่อปี 2562 เมื่อมีปริมาณน้ำมากในปีนี้ ทำให้ชาวสุรินทร์ต่างดีใจและมั่นใจว่าจะไม่เกิดวิกฤติซ้ำ ต่างพาบุตรหลานมานั่งเล่นน้ำ ชมบรรยากาศน้ำเต็มอ่างใกล้ล้นสปิลเวย์และบรรดาพ่อค้าแม่ค้าริม อ่างฯ ที่ค้าขายซบเซาจากพิษโควิด-19 ได้กลับมาคึกคักอีกครั้ง